Kaapstad-damme byna 100% vol | Maroela Media
Theewaterskloofdam (26 September 2020) (Foto: @Louis96018668 / Twitter)
Die algehele kapasiteit van damme wat water aan Kaapstad verskaf het tussen 21 September en 27 September van 98,2% tot 99,5% gestyg. Dit is 'n 1,3% toename teenoor die vorige week.
Waterverbruik het boonop vir dieselfde periode met 15 miljoen liter water per dag afgeneem van 'n gemiddeld van 666 miljoen liter water per dag na 651 miljoen liter water per dag.
Die damvlakke het verlede jaar tydens dieselfde periode op 81,9% gestaan.
"Die streek het 'n geskiedkundige oomblik beleef. Ons damvlakke is byna 100% vol," het Xanthea Limberg, burgemeesterskomiteelid vir water en afval, gesê. "Ná ses lang jaar waar ons vir goeie reën gewag het, met 'n periode waar ons erge droogte beleef het en waterbeperkings moes instel, is dit 'n triomf vir die stad om die damme só naby aan vol te sien."
Limberg het gesê die stad het 'n lang geskiedenis van waterstres omdat dit in 'n halfdor gebied geleë is. "Selfs nog voor die moontlikheid van Dag Zero, het die stad groot sukses behaal om weerstandigheid op te bou deur bestuursbeleide wat in die vroeë 2000's geïmplementeer is om die aanvraag na water bestuur."
Die stad se waterbestuursprogram het vyf jaar gelede internasionaal erkenning ontvang vir sy sukses om by klimaatsverandering aan te pas en het die Adaptation Implementation-kategorie by die 2015 C40-stede-toekenning ontvang.
"Vol damme verteenwoordig nie net Kaapstad-inwoners se sukses om water te bespaar nie, maar ook harde werk en vaardige bestuur dekades voor die waterkrisis ons getref het."
'n Finale besluit oor waterbeperkings sal aan die einde van die reënvalseisoen op 31 Oktober geneem word, in konsultasie met die nasionale regering, die landboubedryf en kleiner munisipaliteite.
Dankie Here vir die seening……dankbaar ook vir die kundigheid wat water bestuur…kan die res van die land nie maar asb hier leer nie
Ek is van Hermanus,ons dam is nog nie naastenby op die gemiddelde vlak nie. Die toestroming van die res van die land se inwoners en buurlande plaas baie druk op bestaande infrastruktuur
In Pretoria volg die munisipaliteit 'n ander taktiek. Hulle los waterlekke om vir weke en selfs maande te loop. Op die manier voeg hulle miljoene liters water by die riviere en waterstelsel. So ons damme sal nooit leeg word nie want hulle vul dit aan met munisipale drinkwater. Baie slim.
Daar is waterlekke in Capital Park wat van Februarie af uitborrel. Daar het al 'n heel nuwe ekosisteme rondom die vloeiende water ontstaan. Indien dit ongeloofbaar klink, kom kyk self.